Absztrakt
Előadásomban Somogy megye déli részén fekvő Barcs gazdasági fejlődésének legfontosabb vonásait kívánom bemutatni a dualizmus korszakára vonatkoztatva. Barcs a 19. század elején még egy, a Dráva árterületén fekvő, a Széchényi család birtokában lévő egyszerű uradalmi falu volt. De ez a kis falu a 20. század elejére a dél-dunántúli régió egyik meghatározó ipari és kereskedelmi településévé vált. Közlekedési csomópontként és raktározási kapacitásaival a országos viszonylatban is kiemelkedett. Népessége látványosan növekedett, termelő kapacitásai gyorsan bővültek. Az előrelépésben nagy szerepet játszott néhány iparág, így például Barcs a határon túl is híres volt a korszerű fa- és malomiparáról. A gazdasági fejlődésben nagy jelentősége volt annak is, hogy hamar átalakult a közlekedési infrastruktúra. 1868-tól a Déli Vasút révén már rá lehetett csatlakozni a kelet-nyugati irányú szállítási vonalakra, ugyanakkor Pécs is elérhetővé vált vasúton. A drávai gőzhajózás révén nagy tömegű áru áramolhatott a Monarchia országai között. A Dráván való átkeléshez vasúti és közúti híd épült. Mindennek eredményeképpen Barcs fejlődését joggal tekintették már a kortársak is kiemelkedően gyorsnak. 

